[{"text_idx": "#000005", "text": "Coleg y Cymoedd yn dadorchuddio gwaith adnewyddu gwerth miliynau o bunnoedd ar gampws Ystrad Mynach"}, {"text_idx": "#000006", "text": "Mae Coleg y Cymoedd wedi dadorchuddio ei gampws Ystrad Mynach newydd mewn digwyddiad lansio swyddogol yn dilyn gwaith ailwampio gwerth miliynau o bunnoedd."}, {"text_idx": "#000007", "text": "Mae coleg yn ne Cymru wedi buddsoddi mwy na \u00a39m yn y campws dros y flwyddyn ddiwethaf, gan gynnwys adnewyddu mwy nag ugain o ystafelloedd dosbarth, bwyty newydd, gweithdy paentio ac addurno, yn ogystal a\u0302 chreu cyfleuster chwaraeon pwrpasol a datblygu darpariaethau rhith-realiti a roboteg."}, {"text_idx": "#000008", "text": "Mynychodd cyflogwyr lleol, partneriaid yn y diwydiant a chynrychiolwyr o ysgolion y digwyddiad. Aeth y gwahoddedigion ar daith o amgylch yr ystafelloedd dosbarth a adnewyddwyd a\u2019r cyfleusterau newydd, cyn mwynhau pryd o fwyd tri chwrs ym mwyty Scholars y campws a adnewyddwyd fel rhan o\u2019r prosiect. Paratowyd y pryd o fwyd gan di\u0302m clodwiw sydd wedi cyrraedd y rhestr fer ar gyfer rownd derfynol Gwobrau Bwyd Cymru eleni."}, {"text_idx": "#000009", "text": "Gwariwyd mwy na \u00a32 filiwn ar wella\u2019r bwyty a\u2019r cyfleusterau arlwyo yn Ystrad, gan gynnwys adnewyddu bwyty a chegin Scholars yn llwyr, er mwyn sicrhau bod y genhedlaeth nesaf o ddysgwyr Lletygarwch ac Arlwyo yn cael eu hyfforddi mewn amgylchedd gwych. Daw\u2019r lansiad wrth i\u2019r campws ddathlu 50 mlynedd o ddarpariaeth arlwyo ar y safle, gyda\u2019r cyn-ddysgwr, Michael Coggan, a aeth ymlaen i ennill Bake Off The Professionals ar Channel 4, hefyd yn mynychu\u2019r digwyddiad i ddangos ei gefnogaeth i\u2019r coleg a gychwynnodd ei yrfa."}, {"text_idx": "#000010", "text": "Bydd y cyfleuster chwaraeon newydd sbon gwerth \u00a32.5 miliwn, sy\u2019n cymryd lle\u2019r cyfleuster blaenorol, yn cefnogi hyfforddiant tua 100 o ddysgwyr chwaraeon bob blwyddyn, gan gynnwys y rhai sy\u2019n rhan o academi\u0308au Rygbi\u2019r Gynghrair a Phe\u0302l-droed Merched y coleg."}, {"text_idx": "#000011", "text": "Mae gweithdai electroneg, cyfrifiadura a phaentio ac addurno, yn ogystal ag amrywiaeth o ystafelloedd dosbarth wedi\u2019u hadnewyddu\u2019n llwyr, gyda\u2019r holl newidiadau\u2019n werth bron i \u00a32 filiwn. Hefyd, mae\u2019r coleg wedi cyflwyno gweithdai ac offer i gefnogi sgiliau mewn technolegau sy\u2019n dod i\u2019r amlwg fel roboteg a rhith-realiti, gan fod Coleg y Cymoedd wedi gweld galw cynyddol am y sgiliau hyn gan gyflogwyr."}, {"text_idx": "#000012", "text": "Yn ogystal a\u0302 dathlu\u2019r buddsoddiadau a wnaed i\u2019r campws, roedd y digwyddiad yn dangos cryfder cyfleusterau a chyrsiau\u2019r coleg i bartneriaid allweddol, fel busnesau lleol a darparwyr prentisiaethau, er mwyn helpu i greu llwybrau cyflogaeth newydd i ddysgwyr yn ogystal a\u0302 chefnogi partneriaethau presennol."}, {"text_idx": "#000014", "text": "\u201cBydd ein gwaith adnewyddu yn golygu bod ein graddedigion yn gorffen eu cymwysterau a\u0302\u2019r sgiliau sydd eu hangen arnynt i neidio i\u2019r union yrfa o\u2019u dewis, p\u2019un a ydynt am fynd i\u2019r brifysgol, dechrau prentisiaeth neu ddilyn llwybrau chwaraeon proffesiynol. Mae meddu ar y cyfleusterau gorau hefyd yn ein helpu i weithio gyda phartneriaid lleol a mapio cyfleoedd gyrfa uniongyrchol a phrofiad gwaith.\u201d"}]